2018/0208 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju uredbe Evropskega parlamenta in Sveta o vzpostavitvi programa za pravosodje (2021–2027) in razveljavitvi Uredbe (EU) št. 1382/2013

1.Ozadje

Predložitev predloga Evropskemu parlamentu in Svetu (dokument COM(2018) 384) 30. maj 2018 Opravljeno je bilo posvetovanje z Odborom regij, ki ni podal mnenja / Sprejetje mnenja Evropskega ekonomsko-socialnega odbora o predlogu 18. oktober 2018 Odbor stalnih predstavnikov je sprejel delni mandat za pogajanja 19. december 2018 Trialoga 20. februar 2019 5. marec 2019 Odbor stalnih predstavnikov je potrdil skupni dogovor, dosežen z Evropskim parlamentom na drugem trialogu 13. marec 2019 Evropski parlament je s sprejetjem zakonodajne resolucije (prva obravnava) potrdil skupno razumevanje 17. april 2019 Dogovor Sveta o splošnem pristopu 2. december 2020 Trialoga 11. december 2020 18. december 2020 Odbor za pravne zadeve ter Odbor za državljanske svoboščine, pravosodje in notranje zadeve sta predsedniku Odbora stalnih predstavnikov (2. del) poslala dopis, v katerem sta potrdila, da Evropski parlament soglaša z izidom medinstitucionalnih pogajanj 5. februar 2021 Odbor stalnih predstavnikov je dosegel politični dogovor o kompromisnem besedilu 17. februar 2021 Sprejetje stališča Sveta v prvi obravnavi 19. april 2021

2.Cilj predloga Komisije

Program za pravosodje je eden od instrumentov financiranja v večletnem finančnem okviru za obdobje 2021–2027. Za uspešen notranji trg in podpiranje skupnih vrednot EU so potrebni delujoče evropsko območje pravice in uspešni nacionalni pravosodni sistemi. Spodbujanje vrednot EU pomeni tudi njihovo zaščito ter zagotavljanje okolja, ki spoštuje načelo pravne države in neodvisnosti sodstva, ter vzajemno priznavanje in medsebojno zaupanje med državami članicami. Program za pravosodje bo prispeval k nadaljnjemu razvoju evropskega območja pravice, ki temelji na pravni državi, vzajemnem priznavanju in medsebojnem zaupanju. Olajšal in podpiral bo pravosodno sodelovanje v civilnih in kazenskih zadevah, podpiral in spodbujal bo izobraževanje v pravosodju z namenom spodbujanja skupne pravne in pravosodne kulture ter kulture pravne države ter olajšal učinkovit dostop do pravnega varstva za vse in učinkovitih pravnih sredstev. Komisija je predlagala skupni proračun v višini 305 000 000 EUR v tekočih cenah.

Program bo podpiral dejavnosti javnih organov, akademskih krogov/raziskovalnih inštitutov, ustanov za usposabljanje in organizacij civilne družbe, ki prispevajo k razvoju evropskega območja pravice. Financiral bo dejavnosti za izboljšanje medsebojnega zaupanja in sodelovanja (tudi z uporabo informacijske in komunikacijske tehnologije). Financiral bo usposabljanje sodnikov in sodnega osebja za izboljšanje njihovega poznavanja prava EU, instrumentov pravosodnega sodelovanja, ustrezne sodne prakse Sodišča EU in primerjalnega prava (vključno s podporo letnemu delovnemu programu Evropske mreže institucij za izobraževanje v pravosodju). Program bo podpiral tudi ustrezne organizacije civilne družbe in neprofitne organizacije, ki vsem državljanom zagotavljajo ustrezen dostop do njihovih storitev, svetovanja in podpornih dejavnosti.

3.Pripombe k stališču Sveta

Stališče Sveta odraža dogovor, dosežen v trialogih. Med najpomembnejšimi spremembami v primerjavi s predlogom Komisije so:

–upravičenci: vključitev pravnih strokovnjakov, ki sodelujejo z organizacijami civilne družbe, kot potencialnih upravičencev in večja vloga organizacij civilne družbe;

–namenska dodelitev sredstev: uvedba namenske dodelitve sredstev glede na specifične cilje in rezerve za prožnost; ta omejena namenska dodelitev sredstev, tudi če ni predvidena v prvotnem predlogu Komisije, temelji na podobni dodelitvi sredstev iz uredbe, ki vzpostavlja program za pravosodje za obdobje 2014–2020;

–vidik enakosti spolov: uvedba člena o vključevanju vidika spola in nediskriminacije, okrepljena uvodna izjava, po spolu razčlenjeni podatki v kazalnikih ter vidik enakosti spolov v vmesni in končni oceni;

–poročanje: dodan je dodatni jezik;

–dejavnosti, ki se bodo financirale: dodatne specifikacije; razdelitev ene od predlaganih dejavnosti, da bi delovanje organizacij civilne družbe predstavljalo samostojno dejavnost; predlagano „nacionalno kontaktno točko“ so nadomestili forumi za razprave za deležnike;

–postopek v odboru: postopek pregleda namesto svetovalnega postopka; čeprav v prvotnem predlogu Komisije postopek pregleda ni bil predviden, je bil uporabljen v uredbi, ki vzpostavlja program za pravosodje za obdobje 2014–2020.

Komisija meni, da doseženi dogovor ohranja cilje prvotnega predloga Komisije.

4.Zaključek

Komisija sprejema stališče Sveta.